Kaleta Tortelis
Kaleta Tortelis (isp. Caleta Tortel) – miestelis pietų Čilėje, Aiseno regione, Kapitan Prato provincijoje; Tortelio komunos centras. Įsikūręs Beikerio užutėkio pakrantėje, prie Beikerio upės žiočių. Vietovę supa kalnuotas, miškingas, fjordais išraižytas kraštovaizdis. Nuo 2003 m. kelio atšaka jungiasi su Pietų plentu, yra aerodromas, prieplauka. Verčiamasi turizmu, miškininkyste. Rengiamos išvykos prie Chorche Monto ledyno. Kaleta Torteliui būdinga Čilojės stiliaus medinė architektūra (nameliai ant polių); gatves atstoja mediniai takeliai. Veikia aštuonmetė mokykla, ambulatorija, policijos skyrius, gaisrinė.